Neuvoston päätöslauselma,

annettu 29 päivänä kesäkuuta 2000,

terveyteen vaikuttavia tekijöitä koskevasta toiminnasta

(2000/C 218/03)

EUROOPAN UNIONIN NEUVOSTO,

joka katsoo seuraavaa:

(1) Euroopan yhteisön on edistettävä terveyden suojelun korkean tason varmistamista.

(2) Tärkeimpiin haasteisiin kuuluvat tässä yhteydessä geneettiset, biologiset, elämäntapaan ja käyttäytymiseen liittyvät, ympäristöön liittyvät, sosiaaliset, taloudelliset ja poliittiset tekijät, joilla voi olla merkittävä vaikutus ihmisten terveyteen.

(3) Yhteisöllä olisi aina oltava valmiudet vastata näihin haasteisiin sekä politiikan ja toimenpiteiden että asianmukaisten poliittisten ja hallinnollisten rakenteiden muodossa, erityisesti ottaen huomioon yhteisön tuleva laajentuminen.

(4) Joihinkin edellä mainituista tekijöistä voidaan vaikuttaa yksilön toiminnalla ja joihinkin yhteiskunnan järjestäytyneillä ponnisteluilla, mukaan lukien kansalliset ja Euroopan tason instituutiot, suoraan tai epäsuorasti.

(5) Euroopan yhteisön tuleva terveysstrategia olisi suunnattava perustamissopimuksen antamien toimivaltuuksien puitteissa terveyteen vaikuttaviin tekijöihin sairauksien ehkäisyä ja terveyden edistämistä koskevien toimien avulla ja kehittämällä terveellisiä politiikkoja kaikilla muilla yhteisön toiminnan aloilla.

(6) PANEE MERKILLE Evorassa 15 ja 16 päivänä maaliskuuta 2000 pidetyssä, terveyteen vaikuttavia tekijöitä Euroopan unionissa käsitelleessä eurooppalaisessa konferenssissa käytyjen keskustelujen tulokset, joissa korostettiin erityisesti mielenterveyttä ja nuorten terveyttä sekä tupakkaa, alkoholia ja ravitsemusta ja suositeltiin useita käytännöllisiä ja kohdennettuja toimenpiteitä näiden alojen haasteisiin vastaamiseksi.

(7) PAINOTTAA yhteisön tarvetta suunnata toimintansa sairauksien ehkäisemiseen ja terveyden edistämiseen, jotta voitaisiin vähentää ennenaikaisia kuolemia, jotka johtuvat ehkäistävissä olevista sairauksista, ja maksimoida toimintakykyinen odotettavissa oleva elinaika EU:n väestön parissa.

(8) KOROSTAA, että yhteisön olisi harkittava, millä alueilla se voi toimia kaikkein tehokkaimmin, ja sitten laadittava ja pantava täytäntöön asianmukaiset strategiat tiiviissä yhteistyössä jäsenvaltioiden kanssa pitäen mielessä, että tärkeät kulttuurilliset ja sosioekonomiset erot jäsenvaltioiden välillä on otettava huomioon.

(9) KATSOO, että terveydentilassa ja terveystuloksissa jäsenvaltioiden välillä ja niiden sisällä ilmenevien kasvavien erojen takia tarvitaan uudistettuja ja yhteensovitettuja pyrkimyksiä kansallisella ja yhteisön tasolla ja yhteisön terveysalan strategian pääpaino on asetettava terveyteen liittyvän eriarvoisuuden käsittelemiseen.

(10) KOROSTAA, miten tärkeä on yhteisön uusi kansanterveysstrategia, joka rakentuu nykyisiin ohjelmiin sisältyviä erityisen vaikuttavia tekijöitä koskeville toimille erityisesti tupakan, ravitsemuksen ja alkoholin osalta; painottaa näkemystään, että on tärkeää paitsi varmistaa nykyisten toimintojen jatkuminen, myös edistää työtä näiden asioiden parissa kaikin puolin johdonmukaisesti ja järjestelmällisesti.

(11) HUOMAUTTAA, että yhteisöllä on hallussaan laaja joukko politiikkoja ja keinoja, joiden avulla voidaan saada aikaan merkittävä ja hyödyllinen muutos siinä, kuinka jotkin tärkeimmistä terveyteen vaikuttavista tekijöistä tulevaisuudessa vaikuttavat ihmisten terveyteen, ja sen vuoksi olisi tarpeen järjestellä energiaa ja voimavaroja niin, että jokaisella keskeisellä sektorilla edistyttäisiin konkreettisesti tällaisen muutoksen varmistamisessa.

(12) PAINOTTAA tarvetta kehittää asiantuntemusta sen arvioimisessa, miten muut politiikat vaikuttavat terveyteen ja siihen vaikuttaviin tekijöihin.

(13) KOROSTAA, että on olennaisen tärkeää jakaa tieteellistä tietoa muiden kanssa ja levittää sitä.

(14) ILMAISEE TYYTYVÄISYYTENSÄ komission sitoumukseen laatia laaja terveysstrategia ja sen ehdotukseen uudeksi kansanterveysohjelmaksi, johon sisältyy erityinen toimintalohko, jonka puitteissa on tarkoitus käsitellä terveyteen vaikuttavia tekijöitä terveyden edistämisen ja sairauksien ehkäisemisen avulla ja joka pohjautuu monialaiseen politiikkaan; on samaa mieltä komission kanssa siitä, että tätä varten on kehitettävä asianmukainen tietopohja ja sen vuoksi tätä varten on perustettava tehokas terveysvalvontajärjestelmä.

(15) KEHOTTAA komissiota ottamaan nämä näkökohdat sekä nykyisten ohjelmien väliarviointien tulokset huomioon uutta kansanterveysohjelmaa varten tarvittavien yksityiskohtaisten suunnitelmien ja toimeenpanostrategioiden laatimisessa ja nykyisistä toimintaohjelmista sujuvan siirtymisen varmistamisessa.

(16) KEHOTTAA komissiota toteuttamaan ulkopuolisten arvioijien kanssa nykyisiä ohjelmia koskevan arvioinnin niitä koskevien päätösten mukaisesti ennen uuden toimintaohjelman aloittamista, jotta arvioinnin tuloksia voidaan hyödyntää uuden ohjelman käynnistämisessä.

(17) KEHOTTAA komissiota laajaa terveysstrategiaansa kehittäessään hyödyntämään kaikkia terveyteen vaikuttaviin tekijöihin liittyviä yhteisön toimintamahdollisuuksia käyttäen kaikkia mahdollisuuksia perustamissopimuksen mukaiseen toimintaan, niin että terveyden suojelun korkea taso varmistetaan täysimääräisesti kaikkien yhteisön politiikkojen ja toimien määrittelyssä ja täytäntöönpanossa.

(18) VETOAA jäsenvaltioihin, jotta ne antaisivat kyseisille politiikoille täyden tukensa ja helpottaisivat niiden täytäntöönpanoa kansallisella ja yhteisön tasolla.